Les Biblioteques Municipals llancen dos nous tallers de Tècniques d’Escriptura i d’Escriptura Narrativa
2025-07-24

El nou any ha portat a les Biblioteques Municipals de Burjassot dos nous tallers de foment de l’escriptura. Tallers que ja han obert les seues inscripcions, que poden realitzar-se a través de la seu electrònica de l’Institut Municipal de Cultura i Joventut, a la qual s’accedeix a través de la web municipal, www.burjassot.org o bé de manera presencial, amb cita prèvia, en el Servei d’Informació de la Casa de Cultura.

El primer dels tallers, en castellà, és el de Tècniques d’Escriptura i està dirigit a escriptors novells o principiants que desitgen iniciar o ampliar els seus coneixements en el món de l’escriptura literària i que estarà impartit per l’escriptor Santiago Álvarez, autor de les novel·les “La ciudad de la memoria” i “El jardín de cartón” i director de continguts del festival literari Valencia Negra. Durant les classes es comptarà amb diferent material didàctic que ajude l’alumnat a comprendre millor els temes i a afermar el coneixement d’aquests.

Les inscripcions del taller, poden fer-se efectives fins al dilluns 21 de gener i el seu desenvolupament, en 15 sessions, serà de gener a maig d’enguany els dilluns de 19 a 21 hores. El preu és de 79,50€ i està pensat per a majors de 18 anys.

En el cas del Taller d’Escriptura Narrativa, aquest curs es realitzarà en llengua valenciana. Es dirigeix, tant a aprenentes d’escriptor com a bons lectors. D’una banda, aspira a facilitar als amants de l’escriptura literària les eines per a estimular la creativitat i conéixer i dominar els diferents recursos narratius i les tècniques d’escriptura que utilitzen els autors professionals. I, d’una altra banda, en referència als bons lectors, també els pot resultar molt útil ja que podran conéixer l’engranatge tècnic que hi ha darrere de les novel·les que els han marcat al llarg de les seues vides. En aquest cas, el taller estarà impartit per Vicent Usó, escriptor de nombroses novel·les i guanyador d’importants premis literaris entre els quals destaquen l’Octubre, o l’Enric Valor i que ha sigut finalista en dues ocasions del premi Sant Jordi de Novel·la.

Les inscripcions del taller, poden fer-se efectives fins al dimecres 30 de gener i el seu desenvolupament, en deu sessions, serà de gener a març d’enguany els dimecres de 18 a 20 hores. El preu és de 79,50€ i està pensat per a majors de 18 anys.